Rīgā 2022.gada 5.septembrī

**Paredzētās darbības ietekmes uz vidi sākotnējais izvērtējums**

**Nr.AP22SI0160**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātāja:**

SIA “Baltic Shipping services” reģistrācijas Nr.50103508761, Krišjāņa Barona iela 49-2a, Rīga, LV-1001 (Iesniedzēja), Kārlis Rozenštrauhs, (Pilnvarotā persona), Marina Mihailova, (Pārpilnvarotā persona).

1. **Paredzētās darbības nosaukums:**

Telpu grupas vienkāršotā atjaunošana bez lietošanas veida maiņas (turpmāk – Paredzētā darbība).

###### Paredzētās darbības norises vieta:

Dzintaru prospekts 23-4 (zemes vienības kadastra apzīmējums 13000081110), Jūrmala (turpmāk – Norises vieta).

###### Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:

Valsts vides dienesta Atļauju pārvalde (turpmāk – Dienests) 2022. gada 29.jūlijā reģistrēja Pilnvarotās personas paziņojumu no Būvniecības informācijas sistēmas (turpmāk - BIS) tehnisko noteikumu saņemšanai Paredzētajai darbībai Norises vietā.

Plānotā darbība tiks īstenotā ēkā, kur telpu grupas celtas kā atpūtas nams ar galveno lietošanas veidu *1211 Viesnīcas un sabiedriskās ēdināšanas ēkas*. Ēkai ir 3 stāvi, katrā stāvā 3 telpu grupas - izīrējami viesu numuri.

Saskaņā ar iesniegumu esošā telpu grupa ar melno apdari paredzēta jaunu starpsienu izbūve, iegūstot 3 istabas, 2 palīgtelpas, 1 sanmezglu, virtuves zonu un ieejas halli. Telpām paredzēta apdaru ierīkošana. Paredzēta sanitārtehnisko iekārtu un sadzīves tehnikas uzstādīšana. Darbus paredzēts veikt ar rokas instrumentiem/elektroinstrumentiem. Telpu grupai ir esošs pieslēgums pie centralizētajiem ūdens apgādes, sadzīves kanalizācijas un siltumapgādes tīkliem.

Likuma “Par ietekmes uz vidi novērtējumu” 8.pants noteic, ka, piesakot darbību,  ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Iesniedzēja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja paredz neveikt pieteikto darbību.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Sākotnējais izvērtējums veikts, pamatojoties uz likuma „Par ietekmes uz vidi novērtējumu” (turpmāk – Novērtējuma likums) 3.2 panta pirmās daļas 1. punktu, 10., 11. pantu un 2.pielikuma 11.punkta 12)apakšpunktu un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85.pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Nekustamā īpašuma īpašnieki ir SIA “Regacion”, reģistrācijas Nr.40703591430 un Iesniedzēja.

Saskaņā ar iesniegumu paredzēta dzīvojamās ēkas vienkāršota atjaunošana bez lietošanas veida maiņas - darbu ietvaros telpu grupai paredzēts nojaukt esošu nenesošu starpsienu ar durvju bloku starp istabu un tualeti. Esošās tualetes vietā paredzēta jaunas
palīgtelpas – iebūvētā skapja izbūve. Esošās istabas telpā, paredzēts ierīkot ieejas halli, istabu ar virtuves zonu, kā arī izbūvēt savietoto sanmezglu, divas atsevišķas istabas
un palīgtelpu.

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” grafiskās daļas funkcionālā zonējuma karti Nekustamais īpašums atrodas teritorijā, kas ir zonēta kā ,,Jauktas centra apbūves teritorija (JC63)”, kur Paredzētā darbība ir atļautā teritorijas izmantošana. Norises vieta atrodas detālplānojuma “Detālplānojuma grozījumi zemesgabalam Dzintaru prospektā 23, Jūrmalā (2.1 redakcija)” teritorijā.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 1.punkta a)apakšpunktā, proti, *krasta kāpu aizsargjoslā un pludmalē papildus šā panta pirmajā daļā minētajiem aprobežojumiem aizliegts celt jaunas ēkas un būves un paplašināt esošās, izņemot gadījumus, kad saskaņojot ar attiecīgo Valsts vides dienesta reģionālo vides pārvaldi un atbilstoši vietējās pašvaldības teritorijas plānojumam tiek atjaunotas vai restaurētas esošās ēkas un būves*. Aizsargjoslu likuma 36.panta divi prim viens daļa nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022. gada 11.augustā) Nekustamajā īpašumā neatrodas īpaši aizsargājami biotopi, īpaši aizsargājamas augu sugas.

Paredzētā darbības vieta atrodas Baltijas jūras un Rīgas jūras līča piekrastes aizsargjoslā, bet neatrodas virszemes ūdensobjekta aizsargjoslā, kā arī neatrodas ķīmiskajā aizsargjoslā ap ūdens ņemšanas vietām.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Nekustamais īpašums neatrodas piesārņotā vai potenciāli piesārņotā teritorijā (dati skatīti 2022. gada 11.augustā).

Paredzētā darbība nav saistīta ar būtisku piesārņojuma risku vai ar papildus infrastruktūras objektu būvniecību ārpus Paredzētās darbības vietas. Būvdarbi organizējami un veicami tā, lai kaitējums videi būtu pēc iespējas mazāks, sagaidāmās ietekmes ir raksturojamas kā īslaicīgas un lokālas. Pieteiktā darbība nav saistīta ar ievērojamu dabas resursu patēriņu. Paredzētās darbības laikā radušos atkritumus nododot atbilstošam atkritumu apsaimniekotājam, kas ir saņēmis attiecīgu atļauju darbības veikšanai, ietekmes tiks samazinātas līdz minimumam.

**Secinājumi:**

Pēc visas dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi, turklāt atzīmējams, ka ar atjaunošanu paredzētās darbības ar zemsedzi nav saistītas.

Tāpat tika konstatēts, ka teritorija neatrodas īpaši aizsargājamā dabas teritorijā, mikroliegumā, ķīmiskajā aizsargjoslā ap ūdens ņemšanas vietu, kā arī Norises vieta jau ir bijusi antropogēni ietekmēta. Paredzētā darbība nav saistīta ar inženierkomunikāciju ierīkošanu vai pārbūvi.

Ņemot vērā iepriekš minēto, kā arī būvniecības ieceres nelielo apjomu, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi.

1. **Izvērtētā dokumentācija:**
2. Pilnvarotās personas 2022. gada 29.jūlijā Dienestā reģistrētais iesniegums BIS sistēmā un valsts nodevas apmaksa.
3. Dabas aizsardzības pārvaldes dabas datu pārvaldības sistēma „OZOLS” (skatīts 11.08.2022.).
4. Būvniecības informācijas sistēma.
5. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts skatīts (11.08.2022.).
6. Jūrmalas pilsētas Teritorijas plānojuma grozījumi 2016.-.gadam (2.1 redakcijas numurs).
7. Detālplānojuma “Detālplānojuma grozījumi zemesgabalam Dzintaru prospektā 23, Jūrmalā (2.1 redakcija)”

##### Sabiedrības informēšana:

Paziņojums Jūrmalas pilsētas pašvaldībai un biedrībai “Vides aizsardzības klubs” 2022. gada
11.augustā nosūtīts vēstulē Nr.[11.4/AP/4594/2022](https://dvs-vraa.namejs.lv/Documents/Update/1860756) “Par informatīvā paziņojuma nosūtīšanu”, kā arī publicēts Valsts vides dienesta tīmekļa vietnē. Atsauksmes vai priekšlikumi nav saņemti.

##### Administratīvā procesa dalībnieku viedokļi:

Pilnvarotās personas viedoklis izteikts iesniegumā Dienestam un iesniegumam klāt pievienotajos dokumentos. Citi sabiedrības viedokļi un priekšlikumi nav saņemti.

1. **Piemērotās tiesību normas:**

##### Administratīvā procesa likuma 5.-10.pants, 13., 14., pants, 55.panta 1.punkts, 65.panta trešā daļa un 66.panta pirmā daļa.

##### Aizsargjoslu likuma 36. pants.

##### Likuma „Par ietekmes uz vidi novērtējumu” 3., 32., 11.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas teritorijas plānojums, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**Lēmums:**

Nepiemērot ietekmes uz vidi novērtējuma procedūru “Baltic Shipping services” ierosinātajai darbībai – telpu grupas vienkāršotai atjaunošanai bez lietošanas veida maiņas Dzintaru prospektā 23-4 (zemes vienības kadastra apzīmējums 13000081110), Jūrmalā.

*Šis starplēmums, ar kuru tiek atzīts, ka ietekmes uz vidi novērtējuma procedūra nav nepieciešama, nav atsevišķi pārsūdzams.*

Atļauju pārvaldes

Būvniecības un attīstības departamenta direktore D. Rudusa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Rubina 28391822

kristine.rubina@vvd.gov.lv